**Készletezés**

**A készletezés**

A készlet az áruforgalom zavartalan lebonyolításához szükséges áruállomány. A készletekkel kapcsolatos gazdasági és technikai műveletek összessége a készletezés.

**A készletgazdálkodás**

Az készletgazdálkodás célja, hogy a készletezés eredményeit és a készlettartás ráfordításait kedvezően befolyásolja.

**A készletek nagysága**

A készletgazdálkodás során folyamatosan vizsgálják a készletek nagyságának alakulását. Ezt tehetik árufajtánként vagy összesítve. Egyik sem egyszerű dolog hiszen egy bolt árukészlete értéke szinte percről percre változik, folyamatosan fogy, időnként árubeszerzéskor emelkedik.

A készletek nagyságát nem percenként követik nyomon, hanem egy időszakra vonatkozóan számítással átlagolják. Az üzleti életben a havi, negyedéves, éves átlagkészletadatokkal dolgoznak.

Az egyes időpontok készletadataival ritkán kell foglalkozni. Erre leginkább akkor van szükség, ha azt a legkisebb készletet határozzák meg, ami utánpótlás, újabb szállítmány megérkezése előtt is lehetővé teszi a zavartalan eladást. Ez a minimális készlet.

A legnagyobb készlet egy-egy árucsoportból az áruszállításkor van a kereskedelmi egységben. Ez a maximális készlet. Értékét azért kell ismerni, mert rendelkezni kell a megvásárláshoz szükséges pénzzel, az elhelyezéshez szükséges hellyel.

**A készletek összetétele**

A készletgazdálkodás fontos területe a készletállomány összetételének vizsgálata. Keresett cikkekből áll, gyorsan értékesíthető a kurrens készlet. A nehezen értékesíthető, nem keresett termékekből álló készletállomány az inkurrens készlet. Inkurrens készlet alakulhat ki, ha megrongálódik az áru tárolás során.

**Az árukészlet forgási sebessége**

Beláthatjuk, hogy az árukészlet nagyságát a beszerzés és az értékesítés befolyásolja.

Hogy meghatározott idő alatt hányszor sikerül értékesíteni az átlagkészletnek megfelelő árumennyiséget, azt az árukészlet forgási sebessége fejezi ki.

Ez legerőteljesebben az áruk eltarthatóságától és választékától függ.

**Az árutárolás**

Az árukészletekkel kapcsolatos technikai műveletek együttese az árutárolás. Az árukat a kiskereskedelmi egységek raktáraiban és eladóterében tárolják. Az eladótérben tetszetősen, áttekinthetően, a vevők számára elérhetően kell az árukat elhelyezni. Az árutárolás hagyományos helyszínei a raktárak. A raktári árutárolás összetett feladat. magába foglalja az áruk elhelyezését, kezelését és védelmét.

**Az áruk elhelyezése a raktárban**

Az áruk elhelyezése a raktárban az áruk fizikai tulajdonságaihoz és forgalmához igazodik.

A speciális tárolási körülményeket igénylő árukat külön helyiségekben tárolják. Így hűtőkamrákban tartják a mélyhűtött termékeket, tejtermékeket, hentesárut stb. Megfelelő páratartalom szükséges a papíráruk raktározásához.

Arra is ügyelnek, hogy azokat az árukat, amelyek károsan hatnak egymásra elkülönítve tárolják. Az élelmiszereket és a vegyi árukat külön helyiségekben raktározzák. A lisztet és tésztaféléket, a fűszerektől távol tartják.

Fontos, szempont, hogy a gyorsan fogyó áruk helye az eladótérhez vezető átjáró közelében legyen.

A bolt tárolási szabályok kialakításánál a biztonságos munkavégzés körülményeit is figyelembe kell venni. A raktári állványokon úgy kell elhelyezni az árukat, hogy a csomagolás felirata jól látható legyen, az egyes csomagokat könnyen megszámolhassák.

Biztosítani kell, hogy a korábban érkezett áru előbb kikerüljön az eladótérbe.

**Árukezelés a tárolás során**

A raktárakban árukezelési munkálatok is folynak. Igyekeznek az árukat tisztán tartani, porosodástól megvédeni. A felhasználhatósági és minőség megőrzési időt figyelemmel kísérni, és gondoskodnak a készlet megfelelő időben történő értékesítéséről. A gyorsan romló árukat válogatni is kell a raktárban.

**Az áruk védelme tároláskor**

A raktározás során gondot kell fordítani az áruk betörés, tűz, állati kártevők elleni védelmére. Meg kell akadályozni, hogy gondatlanság, elővigyázatlanság, hanyagság miatt a készlet megkárosodjon.

Az élelmiszereknél, vegyi áruknál bekövetkezhet a tárolás során az áru természetes fogyása. Ennek az az oka, hogy a tárolási idő alatt az áru nedvességtartalmának párolgása miatt csökken a tömege.

A megfelelő áruvédelem hiánya miatt bekövetkező kár a bolt vesztesége.

**Készletgazdálkodás**

A **készlet**az áruforgalom folyamatos lebonyolításához szükséges árumennyiség.**Készletezés**az áru szakszerű tárolása, mennyiségi és minőségi megőrzése, korszerű árumozgatás és a megfelelő árukínálat kialakítása.

**A készletek vizsgálata, a készlet nagyságát befolyásoló tényezők**

* Az eladási forgalom nagysága (minél nagyobb forgalmat bonyolít, annál nagyobb készletet kell tartani)
* A forgalomba hozott áruk köre és választéka

A **választék** az azonos rendeltetésű, de eltérő tulajdonságú áruk körét jelenti. Vannak olyan termékek, amelyek választék igényesek (joghurt stb.), és vannak, amelyek kevésbé választék igényesek (disznóhús stb.).

A választék szintjei

* Termelői választék (legszűkebb)
* Kereskedelmi választék tágabb, mivel a kereskedő több termelőtől is tud árut beszerezni
* Fogyasztói választék a legtágabb, mivel bárhol beszerezheti a fogyasztó, amit szeretne

Azokat a tulajdonságokat, ami alapján a választék létrejön, választék elemeknek nevezzük. Ilyen pl. szín, méret, alapanyag (amiből készül), technológiai eljárás (ahogyan készül) stb.
A választék elemek együttesen adják a keresleti jellemzőket, ezek közé tartozik a használati cél, a technikai korszerűség (főként műszaki cikkeknél). A keresleti jellemzők befolyásolják a minőséget és az árat.

**Az árukészlet nagyságát a következő tényezők befolyásolják**

* Az áruk jellege: (az áru kémiai, fizikai, biológiai tulajdonságai) romlékony áruból kisebb készletre van szükség
* Az utánpótlás lehetősége: ha hosszú az utánpótlási idő, akkor nagyobb készlet kell, ha rövidebb, akkor kisebb készlet is elég
* A technikai feltételek: a raktár nagysága, a hűtőkapacitás mérete
* A pénzügyi lehetőség, de mindig csak annyi áru legyen készleten, ami eladható és biztos anyagi fedezet is van rá

**Készletek csoportosítása**

**Eladhatóság szerint**

* Standard készletek: azon áruk körét jelenti, amiket mindig kell tartani (pl. élelmiszerboltban alapvető élelmiszerek, textilboltban törölköző stb.)
* Kurrens készletek: azok az áruk tartoznak ide, amiket nagyon jól el lehet adni, a vásárlók keresik és vissza is térnek érte
* Idény vagy szezonális készletek: függnek az évszaktól, éghajlattól, divattól stb., ezért az idény és kurrens cikkek fedik is egymást
* Inkurrens készletek: amik nem adhatók el, vagy csak nagyon nehezen. A legjobb, ha ilyen termék nincs is készleten, vagy csak minimális

**Árucsoportok szerint**

* Mindenkori forgalomhoz szükséges készlet, ez a bolti készlet legnagyobb részét teszi ki
* Van a korábbi időből megmaradt árukészlet
* A következő időszakra való felkészülés készlete

**Az árukészlet nagyságának meghatározása**

Az áruforgalmi mérlegsor: az áruforgalmi adatokat írjuk le. Nyitókészlet + beszerzés = értékesítés + zárókészlet A két oldalnak mindig egyeznie kell!

Három adat ismeretében a negyedik mindig meghatározható

NyK = értékesítés + ZK – beszerzés

Beszerzés = értékesítés + ZK – NyK

Értékesítés = NyK + beszerzés – ZK

ZK = NyK + beszerzés – értékesítés

2. módja

Az átlagkészlet megállapítása

Átlagkészlet = (nyitókészlet + zárókészlet) / 2Két adat ismeretében a harmadik mindig kiszámítható.

Az átlagkészlet kiszámítható egyszerű számtani átlaggal, de elsősorban kronológikus átlagszámítást alkalmazunk.

3. módja

A forgási sebesség: azt mutatja meg, hogy milyen gyorsan tudjuk értékesíteni a készleteinket. Kifejezhető napokban, ami megmutatja, hogy az átlagkészletnek megfelelő árumennyiség hány napig elegendő (élelmiszer nem lehet több 2-3 nap).

Kiszámítása (napokban, mértékegysége a nap)

Fn = (átlagkészlet \* időszak napjainak a száma) / nettó árbevétel

A forgási sebesség kifejezhető fordulatokban is, ami azt mutatja, hogy az átlagkészletnek megfelelő árumennyiséget az adott időszakon belül hányszor tudtuk eladni.

Kiszámítása (fordulatokban, mértékegysége a fordulat)

Fsf = nettó árbevétel / átlagkészlet Forgási nap \* fordulat = az időszak napjait adja eredményül A forgási sebesség számítási napjainál nem a naptári napokat vesszük figyelembe, hanem

1 hónap 30 nap

1 negyedév 90 nap

1 félév 180 nap

1 év 360 nap

Amikor a forgási sebességet napokban fejezzük ki, a vállalkozás számára az a jó, ha a forgási napok száma csökken, ezt gyorsulásnak nevezzük.

Ha a forgási napok száma nő, azt lassulásnak nevezzük, ami a vállalkozás számára nem jó. A forgási sebesség/nap vizsgálatánál alkalmazhatjuk a dinamikus viszonyszámot, a tervfeladat viszonyszámot és a tervteljesítési viszonyszámot is. Ilyenkor az eredeti viszonyszám-számításhoz képest megfordítjuk a számlálóban és nevezőben álló adatok helyét.

FnVd = (bázis forgási nap / tárgy forgási nap) \* 100

Forrás: <https://penzugysziget.hu/>